मुख्य सचिव ने सबल योजना के अंतर्गत अंत्येष्टि सहायता में हुई प्रगति की समीक्षा की। उन्होंने सभी कलेक्टर्स को निर्देश दिए कि जब किसी व्यक्ति की मृत्यु हो जाती है तभी जनपद एवं नगरपालिका तत्काल मृतक के परिजनों को 5 हजार रूपए की नगद राशि देंवे। अंत्येष्टि के बाद राशि देने से योजना का महत्व समाप्त हो जाता है। उन्होंने बताया कि अंत्येष्टि सहायता देने में मृत्यु प्रमाण पत्र की जरूरत नही पड़नी चाहिए। जैसे ही व्यक्ति की मृत्यु होती है वैसे ही उनके परिजनो को अंत्येष्टि की राशि मिल जानी चाहिए। उन्होंने साडा पचमढ़ी में अंत्येष्टि की सहायता राशि की कम संख्या होने पर इसकी जानकारी चाही। कलेक्टर प्रियंका दास ने बताया कि पचमढ़ी में जनसंख्या काफी कम है और श्रमिको की संख्या लगभग एक हजार है। इसलिए पचमढ़ी में अंत्येष्टि सहायता के प्रकरण कम हैं। मुख्य सचिव ने अनुग्रह राशि के प्रकरणो को गंभीरता से लेने के निर्देश दिए और कहा कि अनुग्रह के प्रकरण की पोर्टल में प्राथमिकता से एंट्री होनी चाहिए। उन्होंने इस बात पर नाराजगी व्यक्त की कि सबल योजना में कुछ ऐसे लोगो के भी पंजीयन हो गये हैं जो पात्रता नही रखते हैं। उन्होंने ऐसे अपात्रो के नाम डिलीट करने के निर्देश दिए। मुख्य सचिव ने कहा कि सबल योजना में आवेदन प्राप्त करते समय यह सुनिश्चित किया जाए कि आवेदन में आवेदनकर्ता के हस्ताक्षर अनिवार्य रूप से हों। उन्होंने अंत्येष्टि सहायता के तहत दिये गये बजट का पूरा उपयोग करने के निर्देश दिए।